KINNITATUD

Tallinna Vangla direktori

22.02.2023 käskkirjaga nr 1-1/23/17

MUUDETUD

11.02.2024 kk nr 1-1/24/14

**TALLINNA VANGLA KINNIPEETAVATE LÜHIAJALISTE JA PIKAAJALISTE KOKKUSAAMISTE KORRALDUS**

1. **Üldsätted**
   1. Kinnipeetava kohta käivaid sätteid kohaldatakse ka vahistatutele, kui käesoleva juhendiga ei ole ette nähtud teisiti.
   2. Juhend reguleerib kinnipeetavate lühi- (sh klaasist vaheseinaga eraldamiseta) ja pikaajaliste kokkusaamiste taotluste menetlemist ja korraldamist Tallinna Vanglas.
   3. Lühi- ja pikaajaliste kokkusaamiste taotluse menetlemisel ja korraldamisel lähtutakse vangistusseadusest (edaspidi *VangS*), vangla sisekorraeeskirjast (edaspidi *VSkE*), Tallinna Vangla kodukorrast (edaspidi *Kodukord*), Tallinna Vangla avavangla kodukorrast, Tallinna Vangla pääsla läbimise korrast, haldusmenetluse seadusest (edaspidi *HMS*) ning haldusõiguse üldpõhimõtetest.
   4. Lühi- ja pikaajaliste kokkusaamiste taotluse ühtne vorm on kehtestatud Kodukorra Lisana.
   5. Kokkusaamiste korralduse kohta avaldatakse teavet vanglateenistuse veebilehel [www.vangla.ee](http://www.vangla.ee) (Avaleht>Asutused>Tallinna vangla> Vangile ja külastajale>Kokkusaamised).
2. **Lühiajaliste kokkusaamiste taotlus ja graafik**
   1. Kokkusaamise taotlemisel tuleb kinnipeetaval ja kokkusaajal lähtuda VangS §-st 24, VSkE §-dest 32, 33, 35, 39 ja Kodukorra punktidest 12.1.1-12.1.4.
   2. Kokkusaamise kirjalikul sh elektrooniliselt taotlemisel tuleb kokkusaajal kasutada Kodukorra lisas sätestatud taotluse vormi ja suulisel taotlemisel esitada vanglale samad andmed, mis kirjalikult esitatavas taotluses.
   3. **Telefoni teel esitatud taotluse korral kõne salvestatakse.**
   4. Taotlusel tuleb eraldi märkida, kui soovitakse klaasist vaheseinaga eraldamiseta kokkusaamist.
   5. Kokkusaamiste taotlemine ja registreerimine toimub eesti keeles, va kui kokkusaaja on teise riigi kodanik ja ei ela Eesti Vabariigis.
   6. Kokkusaaja kirjalikult esitatud elektrooniline taotlus peab olema digitaalselt allkirjastatud. Kui kokkusaamistele soovivad tulla ka alaealised lapsed, siis piisab lapsevanema või eestkostja digitaalselt allkirjastatud taotlusest. Kui digitaalselt allkirjastamine ei ole võimalik, esitab kokkusaaja tavaallkirjaga taotluse, mis skaneeritakse või pildistatakse üles ning edastatakse vanglale kokkusaamiste registreerimiseks mõeldud elektroonposti aadressile [talv\_kokkusaamine@just.ee](mailto:talv_kokkusaamine@just.ee). Kirjalikult esitatud taotlusi võetakse vastu ka tavaposti teel.
   7. Üldjuhul kolmandate isikute poolt esitatud lühiajalise kokkusaamise taotlusi vangla ei registreeri.
   8. Ebakorrektselt esitatud taotluse puhul antakse kinnipeetavale või kokkusaajale võimalus puuduste kõrvaldamiseks.
   9. Korrektselt esitatud taotluse järgselt teavitab vangla taotluse esitajat kirjalikult või suuliselt, kas soovitud kokkusaamine on lubatud ja registreeritud graafikusse.
   10. Vangla vastab e-kirjale hiljemalt 10 tööpäeva jooksul kirja saamisest ja teatab lühiajalise kokkusaamise võimalikkusest. Kokkusaaja võib lühiajaliseks kokkusaamiseks esitada mitu sobivat kuupäeva ja kellaaega. Vangla valib neist välja ühe aja. Kui kokkusaaja esitatud kuupäeval või kellaajal ei ole vabu aegu, määrab vangla ise kokkusaamise aja. Kui kokkusaaja ei ole kokkusaamiseks eelistatavat aega märkinud, valib vangla aja vabade kohtade järgi.
   11. Kui kokkusaamise taotluse on esitanud kinnipeetav, siis teavitab kinnipeetav oma kokkusaajaid kokkusaamise toimumisest. Kui taotluse on esitanud kokkusaaja, siis teavitab vangla kokkusaamise broneeritud ajast või kokkusaamise mitte toimumisest.
   12. Graafikujärgse kokkusaamise ärajäämisest teavitab vangla kokkusaajat esimesel võimalusel.
   13. Lühiajaliste kokkusaamiste graafik täidetakse jooksvalt.
   14. Avavangla erisused:
       1. Lühiajaliste kokkusaamiste taotlemisel avavanglas tuleb lähtuda Tallinna Vangla avavangla kodukorra punktist 13.1.1.
3. **Lühiajaliste kokkusaamiste korraldus**
   1. Lühiajalistel kokkusaamistel tuleb lähtuda VangS §-dest 24, 27, 68, VSkE §-dest 31, 36-39 ja Kodukorra punktidest 12.1.4-12.1.7.
   2. Lühiajalised kokkusaamised toimuvad üldjuhul esmaspäevast laupäevani, va riiklikel pühadel, kell 09:00-11:00 ja 14:00-16:00.
   3. Kokkusaajad peavad kohal olema vähemalt pool tundi enne kokkusaamist. Kokkusaamisele hilinenud kokkusaajaid üldjuhul kokkusaamisele ei lubata.
   4. Vanglasse sisenemisel peab kokkusaaja kõik vanglas keelatud esemed paigutama eelpääslas asuvasse lukustavasse kappi, mille võti jääb kokkusaaja kätte.
   5. Kokkusaajate üleriided jäetakse eelpääslasse.
   6. Eelkooliealisele lapsele kaasa võetavate asjade kohta (eritoit, puhastuslapid jms) tuleb kinnipeetaval või kokkusaajal vähemalt kolm päeva enne kokkusaamist esitada taotlus. Taotluses esitatud asjade lubamise otsustab vangla, mille tulemustest teavitatakse kokkusaajat. Kui taotlus ei ole ettenähtud ajaks esitatud, siis otsustab vanglaametnik asjade kokkusaamisele lubamise kokkusaamise päeval enne kokkusaamist.
   7. Isikute pääslas teostatakse kokkusaamistele tulnud kokkusaajatele kontroll vastavalt Tallinna Vangla pääsla läbimise korrale (kehaskänneri läbimine, asjade läbivalgustamine läbi röntgenaparaadi, teenistuskoeraga kontroll jne) ja võetakse hoiule kokkusaajate dokumendid. Retseptiravimite olemasolul peab kokkusaajal olema kaasas vastav tõend ravimite kohta.
   8. Läbiotsimise käigus leitud esemed ja sündmus fikseeritakse selle tuvastanud vanglaametniku poolt. Vanglas keelatud esemete avastamisel võib kokkusaamise katkestada ja kokkusaaja vangla territooriumilt välja saata.
   9. Kokkusaajatel on kohustus kasutada vangla vara heaperemehelikult. Keelatud on kasutada vangla ruumides olevat inventari või seadmeid ebasihipäraselt. Rikkumiste tuvastamisel võib vangla kokkusaamise lõpetada.
   10. Kokkusaamisruumides (ooteruum, külastaja boksid, wc jne) on kokkusaajal lubatud erinevate ruumide vahel liikuda ainult vanglaametniku loal.
   11. Kokkusaamise vältel tuleb järgida avalikus kohas üldtunnustatud käitumisnorme (korrakaitseseadus § 55).
   12. Klaasist vaheseinaga eraldamiseta lühiajaliste kokkusaamiste erisused:
       1. Kokkusaamised toimuvad esmaspäeviti kestvusega 120 minutit (kell 14.00-16.00), erandkorras ka muudel päevadel ja kellaajal.
       2. Kokkusaajad peavad kohal olema vähemalt üks tund enne kokkusaamist.
       3. Kokkusaamine toimub selleks kohandatud kokkusaamiste ruumis, kus teostatakse visuaalset ja videojärelevalvet.
       4. Kokkusaamiste ruumides tehakse vajadusel enne kokkusaamise algust isiku ja asjade täielik läbiotsimine.
       5. Kokkusaamise ajal asuvad kõik osalejad kokkusaamise ruumis (ruumis võib ringi liikuda). Väljaspool kokkusaamise ruumi iseseisvalt liikuda ei ole kokkusaamise vältel lubatud.
   13. Toimingud peale lühiajalist kokkusaamist.
       1. Enne vanglast väljumist kontrollitakse isikute pääslas kokkusaajatel kaasas olevaid esemeid röntgenseadme ja kehaskänneriga.
       2. Isikute pääslas tagastatakse kokkusaajale vanglasse sisenedes hoiule antud dokumendid ja eelpääslast võtab kokkusaaja lukustatud laekasse jäetud esemed (võti jääb laeka ette) ning seejärel saadetakse kokkusaajad vanglast välja.
   14. Avavangla erisused.
   15. Lühiajalistel kokkusaamistel tuleb lähtuda VangS §-dest 24, 27, 68, VSkE §-dest 31, 36-38 ja Tallinna Vangla avavangla kodukorra punktidest 13.1.2-13.1.10.
4. **Kinnipeetavate isikute pikaajaliste kokkusaamiste korraldus**
   1. Pikaajalistel kokkusaamistel tuleb lähtuda VangS §-dest 25, 27 lg-st 1, 68, VSkE 9. peatükist ja Kodukorra punktist 12.2.
   2. Eelpääslas kontrollitakse pikaajaliste kokkusaamiste graafiku alusel vanglasse saabuvate kokkusaajate õigsust pääseda territooriumile, tutvustatakse kokkusaamiste korda ja võetakse kokkusaamise taotluse peale kokkusaajalt allkiri kokkusaamiste korraga tutvumise kohta.
   3. Keelatud esemed paigutatakse eelpääslas asuvatesse võtmega lukustavatesse laegastesse. Laeka võti jääb kokkusaaja kätte kokkusaamise lõpuni.
   4. Kokkusaaja üleriided jäetakse eelpääslasse.
   5. Kokkusaajale antakse vangla poolt isiklike asjade hoiustamise jaoks kokkusaamisele minekuks riidest kott, mille kokkusaaja tagastab peale kokkusaamist.
   6. Isikute pääslas teostatakse kokkusaamistele tulnud kokkusaajatele kontroll vastavalt Tallinna Vangla pääsla läbimise korrale (kehaskänneri läbimine, asjade läbivalgustamine läbi röntgenaparaadi, teenistuskoeraga kontroll jne) ja võetakse hoiule kokkusaajate dokumendid. Retseptiravimite olemasolul peab kokkusaajal olema kaasas vastav tõend ravimite kohta.
   7. Läbiotsimise käigus leitud esemed ja sündmus fikseeritakse selle tuvastanud vanglaametniku poolt. Vanglas keelatud esemete avastamisel võib kokkusaamise katkestada ja kokkusaaja vangla territooriumilt välja saata.
   8. Kokkusaajad peavad kokkusaamise päeval vanglas olema hiljemalt kell 10:30. Kokkusaamisele hilinenud kokkusaajaid üldjuhul kokkusaamisele ei lubata.
   9. Kokkusaajatel on kohustus kasutada vangla vara heaperemehelikult. Keelatud on kasutada vangla ruumides olevat inventari või seadmeid ebasihipäraselt. Rikkumiste tuvastamisel võib vangla kokkusaamise lõpetada.
   10. Kokkusaajad saadetakse kokkusaamiste ooteruumi. Kokkusaamiste ruumides tehakse vajadusel enne kokkusaamise algust isiku ja asjade täielik läbiotsimine, toa ja tellitud kauba eest tasumine ja muud vajalikud toimingud.
   11. Kokkusaamisruumides (ooteruum, läbiotsimise ruum, kokkusaamistoad, wc jne) on kokkusaajal lubatud erinevate ruumide vahel liikuda ainult vanglaametniku loal.
   12. Kokkusaamisele tulnud lapsed saavad soovi korral valida vangla poolt pakutavate mänguasjade seast mänguasju, mis tagastatakse peale kokkusaamist.
   13. Kokkusaamise lõppedes peavad kokkusaajad korrastama toa ja sealolevad köögitarvikud, paigutama prügi prügikasti ja pesema kasutatud nõud (va vangla köögist väljastatud toidukordadel). Enne kinnipeetava kokkusaajate toast lahkumist kontrollib vanglaametnik toa korrasolekut ja seisukorda.
   14. Toimingud peale kokkusaamist.
       1. Kokkusaajad saadetakse vanglast välja peale kokkusaamise lõppemist esimesel võimalusel.
       2. Kokkusaajatele tagastatakse hoiule antud esemed ning seejärel saadetakse kokkusaajad vanglast välja.
       3. Kokkusaaja võib vanglast lahkudes kaasa võtta vaid kokkusaamisele kaasa võetud või vangla vahendusel soetatud esemeid ja aineid, sh tarvitamata toiduaineid.
       4. Isikute pääslas tagastatakse kokkusaajale vanglasse sisenedes hoiule antud dokumendid ja eelpääslast võtab kokkusaaja lukustatud laekasse jäetud esemed (võti jääb laeka ette) ning seejärel saadetakse kokkusaajad vanglast välja.
       5. Asjade kättesaamise kohta võetakse kokkusaajalt allkiri (allkiri võetakse kokkusaamise eel täidetud „Taotlus kokkusaamiseks“ vormi peale).
   15. Pikaajalisele kokkusaamisele lubatud asjad.
       1. Kokkusaaja võib kokkusaamisele kaasa võtta enda tarbeks esemeid järgnevalt:
          1. riided- mõistlikus koguses;
          2. kamm- (tavaline ilma terava otsata, plastikust) 1 tk;
          3. kreemid- (ühe pakendi maht kuni 100 ml);
          4. ripsmedušš- 1 tk;
          5. huulepulk- 1 tk;
          6. kosmeetiline pliiats- 1 tk;
          7. hambahari- 1 tk;
          8. pulkdeodorant- 1 tk;
          9. hügieenisidemed~~/~~ ja/või tampoonid- mõistlikus koguses;
          10. fotod- ilma albumita, mitte rohkem kui 50 tk;
          11. ravimeid- mõistlikus koguses vastavalt külastuse päevade arvule (retseptiravimite puhul vajalik arsti retsept);
          12. eelkooliealisele lapsele mänguasjad (mitte elektroonilised)- mõistlikus koguses;
          13. eelkooliealisele lapsele vanglaga eelnevalt kooskõlastatud spetsiaalne toit;
          14. mähkmed.
       2. Hügieenivahendid tagab kokkusaajale vangla.
       3. Kokkusaamisele kaasa võetud asjade puhul mõiste „mõistlik kogus“ sisustavad vanglaametnikud arvestades kokkusaajate vajadusi.
       4. Isiklike jalatsitega kokkusaajat kokkusaamiste tuppa ei lubata. Vangla väljastab enne kokkusaamise algust kokkusaajale korduvkasutatavad sisejalanõud. Eelkooliealiste laste jaoks võib kaasa võtta isiklikud sisejalanõud.
       5. Vangla ei loe kokkusaamisele luba andes kosmeetika alla koorivaid kreeme, näomaske, isepruunistuvaid kreeme, mistahes kehapiirkondadele mõeldud geele ja õlisid, kosmeetilisi niisutatud salvrätikuid jms.
       6. Kokkusaamisruumi kaasa võetavad kreemid peavad olema originaalpakendis. Läbipaistmatutes purkides ja tuubides olevaid kreeme kontrollitakse puidust spaatli abil. Tuubides olevate kreemide puhul tuleb kokkusaajal vajalik kogus kreemi panna vangla poolt antavasse plastikust anumasse.
       7. Ravimite kaasatoomise korral on vanglal õigus küsida ravimite tarvitamise vajadust tõendavat arsti väljastatud dokumenti. Ravimid peavad olema originaalpakendis ning need antakse hoiule enne kokkusaamisruumi sisenemist vanglaametniku kätte. Kokkusaajale väljastatakse ravimeid vastavalt vajadusele ja tarvitatakse vanglaametniku juuresolekul. Ravimi manustamiseks väljub külastaja kokkusaamisruumist ning manustab ravimi koos veega. **[muudetud 11.02.2024 kk nr 1-1/24/14]**
       8. Eelkooliealisele lapsele kaasa võetavate asjade kohta (eritoit, puhastuslapid jms) tuleb kinnipeetaval või kokkusaajal vähemalt kolm päeva enne kokkusaamist esitada taotlus. Taotluses esitatud asjade lubamise otsustab vangla, mille tulemustest teavitatakse kokkusaajat. Kui taotlus ei ole ettenähtud ajaks esitatud, siis asjade kokkusaamisele lubamise otsustab vanglaametnik kokkusaamise päeval enne kokkusaamist.
       9. Kinnipeetaval või kokkusaajal on õigus kokkusaamisruumi kaasa võtta vangla poolt pakutavaid toiduaineid pikaajaliste kokkusaamiste kauba tellimuslehe alusel, mis on esitatud vähemalt kaks nädalat enne kokkusaamist (tellimusleht on kättesaadav [www.vangla.ee](http://www.vangla.ee) Avaleht>Asutused>Tallinna vangla>Vangile ja külastajale>Kokkusaamised>Pikaajaline kokkusaamine>). Kinnipeetav ja kokkusaaja otsustavad, kes toiduained soetab, topelt tellimusi vastu ei võeta.
       10. Kokkusaajal on võimalik tellida vanglalt sooja toitu kõikideks söögikordadeks enne kokkusaamise algust.
       11. Toit ja esemed, mida kokkusaaja ei taha kokkusaamiselt lahkudes kaasa võtta, hävitatakse ettenähtud korras.